SKRIFTLIG FORESPØRGSEL E-0015/00

af Alexandros Alavanos (GUE/NGL) til Kommissionen

(19. januar 2000)

Om: Programmer for bevarelse af Kosovos kulturarv

I henhold til Kommissionens svar på min forespørgsel (E-1587/99)(1) om genoprettelse af skaderne på kulturelle mindesmærker efter krigen i Jugoslavien har Kommissionen selv ingen kompetence til at træffe foranstaltninger til beskyttelse af Kosovos kulturelle mindesmærker. På den seneste samling i Rådet (kultur) i november 1999 rejste kommissær Reding imidlertid dette spørgsmål, i hvilken forbindelse det understregedes, at man efter februar 2000 ville opstille programmer og identificere behovene for bevarelse af Kosovos kulturarv.

Kan Kommissionen på baggrund af denne samling give andre svar på min forespørgsel 1587/99:

1. Hvordan vil den fremme programmerne for genoprettelse af skaderne?

2. Er der opstillet et konkret program for restaurering af mindesmærkerne med videnskabelige undersøgelser, tidsplaner og prioriteringer?

3. Der er også er anrettet skader på mindesmærker i den øvrige del af Jugoslavien. Vil der blive vist samme interesse for restaureringen af dem?

(1) EFT C 170 af 20.6.2000, s. 41.

Svar afgivet på Kommissionens vegne af Viviane Reding

(28. februar 2000)

Efter et nyligt møde i Rådet (kultur) og udtalelsen fra medlemmet med ansvar for uddannelse og kultur om de nødvendige foranstaltninger, der skal træffes for at sikre Kosovos kulturarv vil Kommissionen meddele det ærede medlem, at der er indgået en pagt med Europarådet.

I henhold til denne pagt skal der nedsættes en gruppe af højtstående eksperter på området kulturarv, som skal stille forslag til, hvordan man kan løse problemer forårsaget af skader på og ødelæggelse af den kulturelle ejendom i Kosovo. Sammensætningen af denne gruppe af højtstående eksperter vil blive fastlagt gennem indgående høringer mellem Kommissionen, Europarådet og den internationale administration i Kosovo samt andre internationale institutioner og ikke-statslige organisationer som International Council of monuments and sites (Icomos), International Council of museums (ICOM), Center for international restoration studies i Rom (Unesco) (Iccrom) samt International federation of association for the protections of Europe's cultural and natural heritage (Europa Nostra).

Efter inddragelse af og samarbejde med den internationale administration i Kosovo, det europæiske genopbygningsagentur (nedsat med Rådets forordning (EF) nr. 2454/1999 af 15. november 1999 om ændring af forordning (EF) nr. 1628/96 om bistand til Bosnien-Hercegovina, Kroatien, Forbundsrepublikken Jugoslavien og Den Tidligere Jugoslaviske Republik Makedonien, især ved oprettelse af et europæisk genopbygningsagentur(1)) og myndigheder på lokalt, regionalt eller føderalt plan har

gruppen af højtstående eksperter til opgave at få fastlagt skader på og ødelæggelse af kulturarven, især den arkitektoniske og arkæologiske arv (monumenter og/eller lokaliteter), forårsaget af alle etniske og religiøse grupper i hele Kosovo; at udarbejde en liste i prioriteret rækkefølge over aktioner på basis af undersøgelsen; og at bistå med oprettelsen af eksperthold fra lokalt, regionalt eller føderalt hold, som repræsenterer etniske og religiøse grupper i regionen, og som skal udarbejde gennemførlighedsundersøgelser af aktivitetsplanerne og dermed bidrage til at få opfyldt de prioriteter, der er fastlagt gennem undersøgelsen.

For så vidt angår resten af Jugoslavien, henviser Kommissionen det ærede medlem til sit svar på hans foregående skriftlige forespørgsel E-1587/99(2).

(1) EFT L 299 af 20.11.1999.

(2) EFT C 170 af 20.6.2000, s. 41.